Adásvételi szerződés

saját termelésű mezőgazdasági áru szolgáltatására

amely létrejött egyrészről **Csorvás Város Önkormányzata**, székhelye: 5920 Csorvás, Rákóczi u. 17. sz.; adószáma: 15725493-2-04 (a továbbiakban: eladó),

másrészről **Béres Zoltán** vállalkozó, székhelye: 5920 Csorvás, Kossuth u. 19. sz.; adószáma: 44518345-2-24 (a továbbiakban: vevő), együtt: felek között, az alulírott helyen és időben, az alábbi feltételekkel:

1. A felek megállapodnak, hogy az eladó köteles az alábbiakban meghatározott nagyságú területen, a szintén az alábbiakban nevesített mezőgazdasági terményeket a saját nevében és a saját kockázatára megtermelni, a megtermelt árut a vevő birtokába és tulajdonába adni, a vevő pedig köteles az eladó által megtermelt árut a jelen szerződésben megjelölt mennyiségben és meghatározott minőségben átvenni, és annak vételárát az eladónak megfizetni.

-TV paprika 0,4 ha 6 t  
-csípős almapaprika 0,2 ha 3 t  
-kápia paprika 0,2 ha 2,5 t  
-pfefferóni édes 0,15 ha 2,1 t  
-pfefferóni csípős 0,1 ha 1,4 t  
-konzervuborka (támos) 1200 fm 6 t 9-12 cm  
-salátás uborka 4 t

2. Az előállított mezőgazdasági terményekre vonatkozó minőségi követelményeket a jelen szerződés 1. melléklete tartalmazza.

3. A felek rögzítik, hogy a jelen szerződés 1-es pontjában közölt területi és mennyiségi adatok tájékoztató jellegűek, illetve az eladónak a megjelölt nagyságú területeken korábban megtermelt szokásos terménymennyiségre figyelemmel, becsült nagyságrendek. A felek kölcsönösen és egyezően állapodnak meg arról, hogy az eladó a helyrajzi szám szerinti pontos területi adatokat 2019. május 31-ig, a várható termésmennyiségeket pedig 2019. augusztus 31-ig közli a vevővel.

4. Az eladó kötelezettséget vállal arra, hogy a mezőgazdasági terményeket az azokra vonatkozó előírások (szermaradvány, várakozási idők, általános higiénia) betartásával állítja elő.

5. A teljesítés időpontját a felek – az egyes mezőgazdasági termények érési idejének függvényében - egymással kötelesek előre egyeztetni. A teljesítés megkezdéséről az eladó köteles a vevőt legalább … nappal korábban értesíteni, annak érdekében, hogy a vevő az áru átvételére felkészülhessen. Az értesítés elmaradásából eredő, a vevőt ért kárért az eladó felelős.

6. A teljesítés helye a vevő 5920 Csorvás, Kisfaludy u. 35. sz. alatti telephelye, ahol az eladó az általa biztosított göngyölegben (M30 rekesz vagy raschelzsák) adja át az árut a vevő birtokába. A vevő a göngyöleget köteles az eladónak visszaszolgáltatni.

7. A teljesítés helyén és időpontjában az áru mennyiségi paramétereit az eladó és a vevő közösen állapítja meg, a vevő által biztosított hiteles mérlegeléssel. A felek rögzítik, hogy a kárveszély az áru vevőnek történő birtokba adásával száll át az eladóról a vevőre.

8. A felek megállapodnak, hogy amennyiben kétség merül fel közöttük az áru jelen szerződésben rögzített minőségi követelményeknek való megfelelését illetően, mindkettőjük által elfogadott független szakértőt bízhatnak meg az áru minőségi vizsgálatával. A vizsgálat költségeit a vevő köteles megelőlegezni. Amennyiben a vizsgálat eredménye azt mutatja, hogy az áru lényeges minőségi ismérvei jelentősen eltérnek a jelen szerződésben rögzített minőségi követelményektől, az eladó köteles megtéríteni mind a vevő ebből eredő kárát, mind a vizsgálat költségeit.

9. A felek megállapodnak, hogy amennyiben a vevő nem veszi át az eladó által szerződésszerűen átvételre felajánlott árut, az átvételi késedelem ideje alatt az áruban bekövetkezett értékcsökkenést a vevő viseli.

10. A mezőgazdasági termények ellenértékét a vevő köteles – az eladó által kiállított számla alapján- a számla kiállítását követő 15 napon belül az eladónak kiegyenlíteni. A felek kölcsönösen az alábbi garantált árakban állapodnak meg, melytől eltérni csak közös megállapodással lehet, a piaci árak jelentős módosulása esetén.  
A jelen pontban rögzített, a felek által kölcsönösen és egyezően megállapított árak az 1-es pontban közölt mennyiségekre, az előírt minőségi paraméterek betartása mellett alkalmazandók. A közölt mennyiség feletti, valamint a nem megfelelő minőségű áru átvételéről, áráról a felek szabadon állapodnak meg. Az alábbiakban közölt árak tartalmazzák a 27% ÁFA-t is.

-konzervuborka 6-9 cm 180 Ft/kg  
 9-12 cm 120 Ft/kg  
 salátás 60 Ft/kg  
-TV paprika 100 Ft/kg  
-almapaprika 120 Ft/kg  
-kápia paprika 120 Ft/kg  
-pfefferóni 180 Ft/kg

11. A termelés közben előforduló vis maior eseményről, vagy a termelést akadályozó, illetve a termés jelen szerződésben rögzített mennyiségét befolyásoló egyéb körülményről az eladó köteles a lehető legrövidebb időn belül tájékoztatni a vevőt.

12. A felek kölcsönösen és egyezően rögzítik, hogy amennyiben az eladó az áru szolgáltatására elháríthatatlan külső ok (vis maior) miatt egészben vagy részben nem képes, a hiányzó árut teljesítés céljából nem köteles mástól beszerezni, vagy az árut más áru illetve szolgáltatás felajánlásával pótolni.

13. A felek rögzítik, hogy a jelen szerződésben nem szabályozott kérdésekben a Polgári Törvénykönyvről szóló 2013. évi V. törvény rendelkezései az irányadóak.

14. A felek megállapodnak, hogy a jelen szerződésből esetleg keletkező vitás kérdéseket elsősorban az egymással folytatott békés tárgyalás keretében, a bírói út elkerülésével próbálják meg tisztázni, és csak ennek eredménytelensége esetén fordulnak a hatáskörrel és illetékességgel rendelkező bírósághoz.

Jelen szerződés négy oldalból áll, és négy, tartalmában egymással mindenben megegyező eredeti példányban készült, amelyből két példány az eladót, két példány a vevőt illeti meg.

Jelen szerződést a felek annak elolvasása, tartalmának közös és egyező értelmezése után, mint akaratukkal mindenben megegyezőt, saját kezűleg és jóváhagyólag írják alá.

Csorvás, 2019. február 15.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Csorvás Város Önkormányzata Béres Zoltán vállalkozó

képviseletében Baráth Lajos polgármester

1. melléklet

a 2019. február 15. napján létrejött Adásvételi szerződéshez

Az előállított terményekre vonatkozó minőségi követelmények

1. Uborka: - Szemölcsös fajta,  
- méret szerint osztályozott,  
- egészséges, friss, fajtára jellemző alakú, küllemű,  
- salátás minőségben megengedett a görbe, iker példány is.

2. TV paprika: -AMY fajta,  
- sárga színű, piros színben max. 15%, súlya min. 6dkg/db feletti,  
- méret szerint nem osztályozott,  
- egészséges, nem férges, élő kártevőt nem tartalmaz.

3. Kápia paprika: - Piros színű, esetleg 10%-ban füstös árnyalatú, súlya 6 dkg/db feletti,  
 - méret szerint nem osztályozott,  
 - egészséges, nem férges, élő kártevőt nem tartalmaz.

4. Almapaprika: - Hagyományos, csípős fajta,  
- sárga színű, érett, vastaghúsú, piros színben max. 6%, átmérő min. 4cm,  
 - egészséges, nem férges, élő kártevőt nem tartalmaz.

5. Pfefferóni: - Sárga színű, piros színben max. 10%,  
- méret -kocsányát nem számítva- min. 12cm,  
- érett, egészséges, nem férges, élő kártevőt nem tartalmaz.

Csorvás, 2019. február 15.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Csorvás Város Önkormányzata Béres Zoltán vállalkozó

képviseletében Baráth Lajos polgármester